WASE 135
Rairai o Jisu Vei Ira e Levu
-
RAIRAI O JISU ENA GAUNISALA I EMEO
-
VAKAMACALATAKA NA IVOLATABU VEI RATOU NONA TISAIPELI
-
SEGA TALE NI VAKATITIQA O TOMASI
Ratou yalolailai tu na tisaipeli ena Sigatabu na ika16 ni Naisani. Eratou sega ni taura rawa se cava sa lala kina na ibulubulu. (Maciu 28:9, 10; Luke 24:11) Ena siga vata qori, rau biubiu mai Jerusalemi o Kaliopasa kei na dua tale na tisaipeli me rau gole i Emeo, rauta ni 11 na kilomita na kena yawa.
Erau veivosakitaka voli ena nodrau ilakolako na veika e yaco. E tomani rau sara e dua na turaga qai taroga: “Cava drau veivosakitaka tiko ni drau taubale voli?” E sauma o Kaliopasa: “Kena irairai ni o iko duadua ga o sega ni kila na veika e yaco tiko e Jerusalemi ena gauna qo.” E taroga sara na turaga ya: “Na cava ya?”—Luke 24:17-19.
Erau sauma: “Na veika e baleti Jisu na kai Nasareci . . . keimami a nuitaka ni na vakabulai Isireli o koya.”—Luke 24:19-21.
Erau talanoataka o Kaliopasa kei na nona itokani na ka e yaco ena siga ya. Rau tukuna ni ratou raica eso na yalewa ni sa lala na ibulubulu i Jisu, ratou raica tale ga e dua na ka veivakurabuitaki—erau rairai yani e rua na agilosi rau qai tukuna ni sa vakaturi o Jisu. Rau kaya ni so tale era gole ina ibulubulu ra qai “raica na ka vata ga ya, me vaka ga na ka eratou mai tukuna na yalewa.”—Luke 24:24.
Erau sega ni taura rawa na tisaipeli na ibalebale ni ka e yaco. E mani vakadodonutaka na turaga ya na rai cala e vakaleqa tiko na lomadrau: “Drau sa sesewa qai berabera nomudrau vakabauta na ka kece era tukuna na parofita! Vakacava e sega ni dodonu me sotava na Karisito na veika rarawa qo me qai taura nona itutu lagilagi?” (Luke 24:25, 26) Sa qai vakamacalataka vei rau e levu na tikinivolatabu me baleti Karisito.
Eratou sa volekati Emeo na le tolu. Erau via rogoca e levu tale na ka na rua na tisaipeli, rau mani tukuna vua na turaga ya: “Ni tiko ga kei keirau, sa yakavi mai, sa voleka ni dromu na siga.” E mani gole vata kei rau, ratou kana sara. Ni masu na turaga ya, tikica na madrai qai solia vei rau, rau sa qai kilai koya, ia e yali vakasauri ena kedrau maliwa. (Luke 24:29-31) Rau sa qai vakabauta ni sa vakaturi o Jisu!
Dua na ka na bula ni nodrau veivosakitaka na ka rau sotava: “E uqeta sara ga na lomadaru na nona vosa tiko vei kedaru e gaunisala, ni sereka voli na iVolatabu, se vakacava?” (Luke 24:32) Erau lesu totolo i Jerusalemi rau qai sotavi ratou na yapositolo kei na so tale. Ni bera ni rau talanoa o Kaliopasa kei na nona itokani, rau rogoca nira tukuna eso: “Sa vakaturi dina na Turaga, a vakaraitaki koya vei Saimoni!” (Luke 24:34) Rau talanoataka sara nona rairai vei rau o Jisu. Io, erau ivakadinadina tale ga na le rua qori.
Era kidroa kece ni sa rairai o Jisu ena loma ni vale! E sega ni vakabauti me yaco qori nira lokataka na katuba ena nodra rerevaki ira na Jiu. Ia sa tu qo o Jisu ena kedra maliwa. E kaya vei ira: “Me nomuni mada ga na vakacegu.” Ia dua na ka na levu ni nodra rere. Me vaka ga e yaco ena dua na gauna sa oti, era ‘nanuma ga nira raica e dua na yalo.’—Luke 24:36, 37; Maciu 14:25-27.
Me vakadeitaka o Jisu ni rairai vei ira ena yago vakatamata, e vakaraitaka sara na ligana kei na yavana qai kaya: “Na cava oni taqayataka? Na cava e vakatitiqa kina na lomamuni? Ni raica na ligaqu kei na yavaqu, o yau ga qo. Ni tarai au mada moni raica ni sega ni vakalewe se vakasuina na yalo me vaka oni raica vei au.” (Luke 24:36-39) Dua na ka nodra marau kei na nodra qoroqoro, ia era se lomalomarua tiko ga.
E saga e dua tale na sala o Jisu mera vakabauti Luke 24:41-44.koya kina, e taroga: “E tiko qori e dua na ka me laukana?” E kania sara e dua na tiki ni ika tavu. Sa qai tukuna: “Qo na ka au dau tukuna niu se tiko vata voli kei kemuni [ni bera niu mate], ni dodonu mera vakayacori na ka kece e baleti au e volai ena Lawa e vola o Mosese, nodra ivola na Parofita, kei na Same.”—
A vukei rau o Kaliopasa kei na nona itokani o Jisu me rau kila na iVolatabu, e cakava tale ga qori vei ira na tiko e kea: “Qo na ka e volai: ni na vakararawataki na Karisito, ena qai vakaturi tale mai na mate ena ikatolu ni siga, ena vunautaki ina matanitu kece na veivutuni me vosoti kina na ivalavala ca ena yacana—me tekivu mai Jerusalemi. Mo dou na vakadinadinataka yani na ka kece qo.”—Luke 24:46-48.
A sega ni tiko e kea na yapositolo o Tomasi. Oti e vica na siga, era kaya vua ena marau na vo ni tisaipeli: “Keitou sa raica na Turaga!” E tukuna o Tomasi: “Meu raica sara na we ni ivako e ligana, meu tara na we ni ivako e ligana, meu tara tale ga na sarisarina, au na qai vakabauta.”—Joni 20:25.
Oti e walu na siga, era soqoni tale tiko na tisaipeli ena lomanivale qai loka tu na katuba, e tiko tale ga kina o Tomasi. E rairai ena kedra maliwa o Jisu ena yago vakatamata qai kidavaki ira: “Me nomudou mada ga na vakacegu.” E vuki vei Tomasi o Jisu qai kaya: “Biuta i ke na nomu iqaqalo, raica na ligaqu, daramaka tale ga na ligamu i serequ, mo vakabauta, kua ni vakatitiqa tiko.” E sauma vua o Tomasi: “Noqu Turaga noqu Kalou!” (Joni 20:26-28) Io, e qai vakabauta o Tomasi ni sa vakaturi o Jisu, qai dua na kabula vakayalo e matataka na Kalou o Jiova.
E tukuna vua o Jisu: “O sa qai vakabauta ni o sa raici au? Era marau o ira era sega ni raica ia era vakabauta.”—Joni 20:29.
ssw_Latn fij_Latn unk fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn